РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/3-18

18. јануар 2018. године

Б е о г р а д

З А П И С Н И К

24. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 17. ЈАНУАРА 2018. ГОДИНЕ

Седница је почела у 11,10 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Верољуб Матић, Тијана Давидовац, Жарко Богатиновић, Милија Милетић, Огњен Пантовић, Радован Јанчић, Младен Лукић, Арпад Фремонд, Марјана Мараш, Мирослав Алексић, Нада Лазић, Милорад Мирчић и проф. др Миладин Шеварлић, као и Владимир Ђурић (заменик Ненада Божића), заменик чланa Одбора.

 Седници нису присуствовали чланови Одбора: Горан Јешић и Ненад Божић.

Седници су присуствовали представници Министарства пољопривреде, шумарства и водопривреде: Наташа Милић, в.д. директорa Републичке дирекције за воде, Марија Лазаревић, руководилац групе за међународну сарадњу у области вода; представници Министарства заштите животне средине: Душанка Станојевић, начелник Одељења за заштиту вода од загађења; Звонимир Коцић, ЈВП Србијаводе и Александар Николић, руководилац техничког сектора ЈВП Воде Војводине.

Одбор је већином гласова (14 за, 2 није гласало) усвојио следећи

 Д н е в н и р е д

1. Стање у водопривреди;
2. Разно.

 Пре преласка на разматрање прве тачке дневног реда усвојени су записници 18, 19, 20, 21, 22. и 23. седнице Одбора, које су одржане 11. септембра, 2. октобра, 2, 13. и 30. новембра и 4. децембра 2017. године, у тексту у коме су и предложени. (12 за, 2 против, 2 није гласало).

Прва тачка дневног реда - Стање у водопривреди

 У уводним напоменама, Наташа Милић присутне је упознала са стањем у области управљања водама. Она је истакла значај усвајања Стратегије управљања водама и усвајања измена и допуна Закона о водама 2016. године, као и пројеката изградње брана са акумулацијом „Сврачково“ и „Стубо-Ровни“. Стратегијом се такође планира да до 2034. године 90% становништва буде прикључено на водовод са здравом и пијаћом водом. Затим, истакла је да је започето 14 пројеката из фонда Абу Даби у области изградње система за наводњавање, од којих је 11 у Војводини, а три у Централној Србији, као и да су у оквиру овог фонда припреме нови пројекти који ће додатно унапредити пољопривредну производњу. По њеним речима, приоритет је да се обезбеде довољне количине квалитетне воде за пиће што се односи пре свега на изградњу регионалних система за водоснабдевање. Такође, уложена су значајна средства што из буџета, што из разних фондова за санацију штете од поплава. Што се тиче одбране од леда, буџетом за 2018. годину је издвојено 300 милиона динара за Републичку дирекцију за воде, за покретање и формирање флоте ледоломаца, како се не би поновили проблеми из 2017. године.

 Маријан Ристичевић сугерисао је да се у општину Инђија пошаље инспекција и провери под којим околностима је нестао регионални водозахват Инђија и ко је дозволио да се направи фабрика за рециклажу оловних акумулатора на водозахвату.

 Звонимир Коцић фокусирао се на питања заштите од штетног дејства вода. Истакао је да су јавна водопривредна предузећа дужна да на годишњем нивоу дају извештај о стању одбрамбених линија на објектима у зони водотока на којима се спроводи одбрана од поплава. Велике поплаве из 2014. године су показале неопходност промене приступа по питању одбране од поплава.

Александар Николић истакао је да ће се усвајањем новог Закона о водама решити проблем непостојања јединственог управљања водотоковима на подручју Србије, како са аспекта одржавања, тако и са аспекта одговорности за оно што може настати на њима. Такође, усвојен је план експлатације шљунка и песка, који дефинише зоне где је могуће багеровање песка. По његовим речима, потребно је појачати рад инспекцијске службе на терену.

Душанка Станојевић рекла је да је област вода комплексна и да се налази у надлежности неколико министарстава. Такође, истакла је да се држава тренутно налази у фази припреме специфичних планова за имплементацију тј. примену директива које се односе на воду за пиће, третман комуналних отпадних вода и нитратну директиву. Ова област захтева око 7,4 милијарде евра инвестиција.

У дискусији су учествовали народни посланици: Маријан Ристичевић, Нада Лазић, Милија Милетић, Верољуб Матић, Жарко Богатиновић, Мирослав Алексић, проф. др Миладин Шеварлић, Милорад Мирчић и Владимир Ђурић.

Након расправе о тачки дневног реда, Одбор је већиним гласова (10 за, 3 није гласало) донео следећи

 З а к љ у ч а к

Одбор прихвата информацију о управљању водама у Републици Србији и предлаже да се максимално посвети пажња унапређењу активности по питању вода.

Друга тачка дневног реда - Разно

Под тачком разно,народни посланици су износили предлоге тема за дневни ред наредних седница Одбора, о којима се није гласало.

У дискусији су учествовали народни посланици: Маријан Ристичевић, проф. др Миладин Шеварлић и Мирослав Алексић.

Пошто других питања и предлога није било, седница је закључена у 14,25 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић